На основу чл.18. Одлуке СО Љиг о оснивању Заједничког центра за социјални рад „Солидарност“ за општине Љиг, Лајковац и Мионица, бр. 06-32/15 од 25. новембра 2015. године, чл. 18. Одлуке СО Лајковац о оснивању Заједничког центра за социјални рад „Солидарност„ за општине Љиг, Лајковац и Мионица, бр.06-99/15-II од 30. новембра 2015. године, чл. 18. Одлуке СО Мионица о оснивању Заједничког центра за социјални рад „Солидарност„ за општине Љиг, Лајковац и Мионица бр. 022-2/2015 од 30. новембра 2015. године и чл.28 Статута Заједничког Центра за социјални рад ''Солидарност'' за општине Љиг, Лајковац и Мионица број 01-67/17 од 23. фебруара 2017. године, директор Заједничког центра за социјални рад «Солидарност» за општине Љиг, Лајковац и Мионица подноси

**ИЗВЕШТАЈ О РАДУ ЗАЈЕДНИЧКОГ ЦЕНТРА ЗА СОЦИЈАЛНИ РАД „СОЛИДАРНОСТ“**

**ОДЕЉЕЊА У МИОНИЦИ ЗА 2023. ГОДИНУ**

Фебруар 2024. године

1. **ОСНОВНЕ ИНФОРМАЦИЈЕ О ЗАЈЕДНИЧКОМ ЦЕНТРУ ЗА СОЦИЈАЛНИ РАД „СОЛИДАРНОСТ“ ЗА ОПШТИНЕ ЉИГ, ЛАЈКОВАЦ И МИОНИЦА**

* МЕСТО (ОПШТИНА/ГРАД).................................. Мионица (Љиг, Лајковац)
* ГОДИНА ОСНИВАЊА...........................................1981.г.
* ДИРЕКТОР........................................................... Драган Радовановић
* РУКОВОДИЛАЦ ОДЕЉЕЊА У МИОНИЦИ......... Снежана Аничић
* Е-mail....................................................................mionica.pcsr@minrzs.gov.rs
* АДРЕСА И ПОШТ.БРОЈ.........................................Мите Ракића 3, 14242 Мионица
* ТЕЛЕФОН/ТЕЛЕФАХ..............................................014/3422-589

1. **УВОДНИ ДЕО**
   1. **Предмет извештаја**

Предмет извештаја су рад и резултати рада Заједничког центра за социјални рад „Солидарност“ за општине Љиг, Лајковац и Мионица у одељењу центра у Мионици. Основа за израду извештаја су подаци којима у оквиру своје делатности располаже Заједнички центар за социјални рад „Солидарност“ за општине Љиг, Лајковац и Мионица за подручје општине Мионица, као и подаци од значаја за сва три одељења центра, затим подаци Завода за статистику, Националне службе за запошљавање, Фонда пензијског и инвалидског осигурања и општине Мионица. Подаци су прикупљени у самом центру увидом у постојећу евиденцију и извештаје о раду, а у случају других институција и организација су узимани са званичних сајтова, затим поштом или телефоном.

Извештај о раду је намењен Управном одбору центра, Надзорном одбору центра, Скупштини општине Мионица – оснивачу центра, као и Заводу за социјалну заштиту у Београду. Извештај наведеним органима достављамо у штампаном облику, док Заводу за социјалну заштиту достављамо електронски.

Заједнички центар за социјални рад „Солидарност“ за општине Љиг, Лајковац и Мионица је установа социјалне заштите која обавља послове социјалне заштите, породично-правне заштите и старатељства за општине Љиг, Лајковац и Мионица.

Основан је 1981. године одлукама самоуправних интересних заједница друштвених делатности наведених општина. Од 1991. године оснивачи су Скупштине општина. У 2006. години донете су нове одлуке о оснивању, сходно изменама закона о социјалној заштити а у 2015. години општине оснивачи су донеле нове одлуке о оснивању из истог разлога.

* 1. **Делатност центра за социјални рад**

Своје делатности Заједнички центар за социјални рад „Солидарност“ за општине Љиг, Лајковац и Мионица – одељење у Мионици, је у току 2023. године спроводио на основу Закона о социјалној заштити, Породичног закона, Кривичног законика, Законика о кривичном поступку, Закона о малолетним учиниоцима кривичних дела и кривичноправној заштити малолетних лица, Законом о прекршајном поступку, Правилника о организацији, нормативима и стандардима рада центара за социјални рад и осталих републичких прописа који уређују области из надлежност центара за социјални рад, као и Одлуке о правима и услугама социјалне заштите на територији општине Мионица.

На основу Закона о социјалној заштити и осталих наведених законских и подзаконских аката, Центар у спровођењу социјалне заштите и социјалног рада врши следеће делатности и јавна овлашћења:

1. процењује потребе и снаге корисника и ризике по њега и планира пружање услуга социјалне заштите;
2. спроводи поступке и одлучује о правима на материјална давања и о коришћењу услуга социјалне заштите;
3. предузима прописане мере, покреће и учествује у судским и другим поступцима;
4. води прописане евиденције и стара се о чувању документације корисника.

Центар одлучује у првом степену о коришћењу услуга социјалне заштите које му је поверено као јавно овлашћење од стране Министарства за рад, запошљавање, борачка и социјална питања као и послове који су му поверени од стране оснивача, односно јединице локалне самоуправе у складу са законом.

Поред наведених делатности, Центар обавља и стручне послове у спровођењу социјалне заштите, социјалног рада, породично-правне заштите и старатељства и то:

* открива и прати социјалне потребе грађана и проблеме у области социјалне заштите;
* предлаже и предузима мере у решавању социјалних потреба грађана и прати њихово извршење;
* организује и спроводи одговарајуће облике социјалне заштите и непосредно пружа услуге социјалне заштите и социјалног рада;
* развија и унапређује превентивне активности, које доприносе спречавању и сузбијању социјалних проблема;
* пружа дијагностичке услуге, спроводи одговарајући третман, саветодавно-терапијске услуге и стручну помоћ корисницима;
* учествује у пословима планирања и развоја социјалне заштите у јединицама локалне самоуправе;
* обавља послове социјалне заштите који се финансирају из буџета општине а према одлуци скупштине општине.
  1. **Основна социо-економска обележја општине Мионица**
     1. **Становништво**

Општина Мионица се налази у јужном делу колубарског округа, у подножју јужних падина планина Маљена и Сувобора. Географски, подручје општине Мионица припада Ваљевској Колубари и Подгорини.

Значајни путни правци не пролазе кроз Мионицу, као ни железничка пруга. Седиште општине је раскрсница пута Ваљево-Љиг и пута који повезује Дивчибаре са Београдом али се очекује значајно побољшање скорашњим завршетком брзе саобраћајнице Лајковац-Ваљево која ће омогућити брз приступ грађана Мионице аутопуту „Милош Велики“.

Површина општине је 329 km², са тридесет шест насељених места, односно тридесет пет сеоског типа.

Према подацима са пописа становништва из 2022. године у општини Мионица живи 12 065 становника док је 2011. године било 14 335 становника. Број становника је у сталном опадању.

Број домаћинстава у општини Мионица: 4 128.

Број стамбених јединица: 8 742.

**Према подацима Републичког завода за статистику у 2023. години рођено је 92 деце а умрло 227 лица, па је природни прираштај негативан. Број склопљених бракова у 2023. години је 53 а број разведених 9.**

**Просечна зарада у новембру 2023. години у општини Мионица износила је нето: 68 460 дин, а бруто 94 629 дин.**

Као и протеклих година, негативни трендови у демографској структури на овом подручју се настављају, природни прираштај је негативан, са недовољним наталитетом и великим морталитетом, што је довело до великог смањења броја становника и све неповољније старосне структуре.

Узимајући у обзир наведено као и чињеницу да је општина Мионица сврстана у категорију неразвијених општина, очекивано је повећање броја корисника права и услуга социјалне заштите. Исто тако, приметан је раст броја запослених и појачана привредна активност у последњих неколико година.

**3. ДЕО**

**КАПАЦИТЕТИ ЦЕНТРА ЗА СОЦИЈАЛНИ РАД**

**3.1. Запослени радници**

Заједнички центар за социјални рад „Солидарност“ за општине Љиг, Лајковац и Мионица тренутно има 16 радника чије се зараде финансирају од стране Министарства за рад, запошљавање, борачка и социјална питања (стање на дан 31.12.2023. године) и сви су запослени на неодређено време осим директора који је именовано/постављено лице. Током 2023. године три радника су отишли у пензију. Током 2023.године, у посебној организационој служби Центра, Служби за помоћ у кући, било је ангажовано 11 радника и то 10 сарадника на услугама у локалној заједници/неговатељица и 1 стручни радник/руководилац пружаоца услуге у заједници) који су радили на пројектима финансираним из буџета општина оснивача у оквиру кога су пружали услугу помоћ у кући одраслим и старијим особама.

У седишту ЗЦСР у Љигу 31.12.2023. године послове обављају директор (дипломирани правник), један правник, два водитеља случаја (један дипломирани социјални радник и један специјални педагог), два радника административно-финансијске струке и један радник техничке струке (возач), укупно седам радника. Од тог броја је пет жена и два мушкарца, а по старости једно преко 50 година а шест до 50 година.

У одељењу у Мионици 31.12.2023. године послове обављају руководилац одељења (дипломирани правник који обавља и послове правника у седишту центра и одељењима центра у Мионици и Лајковцу), два водитеља случаја (један дипломирани социјални радник и један социјални радник), и један радник техничке струке (чистачица) који ради са пола радног времена, укупно четири радника. Све су жене, једна млађа и три старије од 50 година.

У одељењу у Лајковцу 31.12.2023. године послове обављају руководилац одељења (дипломирани социјални радник), два водитеља случаја (дипломирани социјални радници) и радник техничке струке (чистачица) који ради са пола радног времена, укупно четири радника. Руководилац одељења је уједно и супервизор. Сви радници су женског пола и све млађе од 50 година.

Центар је установа социјалне заштите која је основана за подручје три општине. Рад центра се одвија по одељењима – у свакој општини се налази једно одељење, док је седиште центра у Љигу. Центар има два правника (један обавља и послове руководиоца одељења у Мионици) који имају одређене дане за рад у одељењима у Лајковцу и Мионици. Шеф рачуноводства ради за потребе сва три одељења центра, док остали радници могу по потреби бити ангажовани у сва три одељења. Један супервизор се у току прошле године налазио у Лајковцу, комбиновано ангажован и као водитељи случаја.

Највећи проблем је недовољан број стручних радника као и структура радника на пословима социјалног рада јер центар тренутно нема психолога.

**3.2. Услови рада**

Радни простор који треба да стоји на располагању Центру за социјални рад прописан је Правилником о ближим условима у погледу простора, опреме и потребних стручних и других радника за оснивање установа социјалне заштите и за обављање делатности, односно послова социјалне заштите („Сл. гласник РС“, бр. 75/91, 52/92, 44/93 др. правилник, 88/93 – др. правнилник и 59/2008). Центар за социјални рад, односно одељење Центра треба да има: по једну собу за пријем странака, за чекаоницу, за групни рад са корисницима, за обављање административно-финансијских и других послова и за документацију као и посебне собе за стручне раднике који непосредно раде са корисницима и санитарно-хигијенски чвор са посебним деловима (мушки и женски) за кориснике и за особље Центра. Ни једно одељење Центра нема све услове за рад који су прописани наведеним правилником, тј. немају довољан број просторија, али радници центра се труде да у постојећим условима несметано обављају радне активности.

Одељење Центра у Љигу обавља свој рад у четири просторије. Укупна површина радног простора је око 85 м². У одељењу центра не постоје све просторије предвиђене поменутим Правилником. Приступачност инвалидима и теже покретним особама је олакшана јер постоји рампа за инвалиде на улазу у центар. Одељење Центра у Љигу користи централно грејање. Заштита на раду и противпожарна заштита су спровођене у складу са прописима (вршена је обука радника, апарати се редовно сервисирају и сл.).

Одељење Центра у Лајковцу обавља свој рад у три просторије. Укупна површина радног простора је око 40 м². У одељењу Центра не постоје све просторије предвиђене поменутим Правилником. Приступачност инвалидима и теже покретним особама је олакшана јер је током 2017. године постављена рампа за инвалиде на улазу у Центар. Мада у самом одељењу Центра постоји инсталација централног грејања, она није у функцији, па се за грејање користе термоакумулационе пећи што представља велики проблем због лоше електро инсталације. У претходном периоду просторије одељења Центра у Лајковцу одржаване су на задовољавајући начин (у погледу чишћења, кречења, грејања и повремених поправки). Заштита на раду и противпожарна заштита се спроводе у складу са прописима (вршена је обука радника, апарати се редовно сервисирају и сл.).

Одељење Центра у Мионици обавља свој рад у четири просторије. Укупна површина радног простора је око 70 м². У одељењу Центра не постоје све просторије предвиђене поменутим Правилником. Приступачност инвалидима и теже покретним особама је олакшана јер су просторије Центра смештене на приступачном приземљу. За грејање просторија се користе централно грејање на електричну енергију. Заштита на раду и противпожарна заштита се спроводе у складу са прописима (вршена је обука радника, апарати се редовно сервисирају и сл.). Током 2017. године извршена је инсталација система „паник тастер“ чиме је обезбеђен виши степен сигурности радника.

Сва три одељења Центра су у потпуности опремљена новим намештајем, чиме су знатно побољшани услови рада.

Заједнички центар за социјални рад „Солидарност“ за општине Љиг, Лајковац и Мионица има следећа возила:

* у 2016. години купљена су и три возила Фијат Пунто за потребе пружања услуге „помоћ у кући“ у оквиру пројекта „За више солидарности према старијима – Кластер Колубарског округа за услугу помоћ у кући“ који финансира Европска унија а спроводи Caritas Ваљево уз подршку Министарства за рад, запошљавање, борачка и социјална питања као главног корисника пројекта, и у партнерству са Заједничким центром за социјални рад „Солидарност“ за општине Љиг, Лајковац и Мионица. Куповина наведених возила у потпуности је финансирана из донације Европске уније а преко Caritas Ваљево као носиоца пројекта. Наведена возила се користе за потребе Службе за помоћ у кући а само изузетно за остале потребе Центра, за потребе дужих путовања.

Садашњи број возила и њихов квалитет не задовољава потребе Центра. У одељења у Лајковцу и Мионици возило долази један дан недељно, с тим што се возило користи и другим данима када постоје планиране или неодложне обавезе. Постоји потреба за једним путничким и једним теренским возилом због конфигурације терена у све три општине. Конкурисаћемо са пројектом за возило код Министарства правде (опортунитет).

У погледу опремљености Центра рачунарима, она је сада задовољавајућа, што значи да сваки стручни радник има свој персонални рачунар. Крајем 2016. године извршена је инсталација софтвера „Интеграл“ који омогућава контролу, анализу и управљање свим пословима у центру и аутоматизује целокупни пословни процес – од планирања, преко извршења, до праћења и интеграције свих послова, док је током 2022.године имплементирано још два софтвера за ове намене: СОЗИС и СОЦИЈАЛНА КАРТА. Обука и обнављање знања рада на рачунарима представља сталну потребу у Центру.

Обезбеђени су службени мобилни телефони за све стручне раднике, шефа рачуноводства и возача, чиме је у многоме олакшано обављање радних задатака, посебно из разлога што су радници Центра у обавези да имају непрекидно пасивно дежурство, односно да у одређеним случајевима реализују рад по позиву.

**3.3. Обука и усавршавање радника**

Током извештајног периода радници центра су похађали више курсева акредитованих у области социјалне заштите, као и одређене семинаре везане за делатност центра. У одељењу центра у Љигу четири радника су похађала програме и обуке који су акредитовани у систему социјалне заштите, у Лајковцу три радника, и у Мионици три. Сви стручни радници су у извештајној години обновили своје лиценце за рад.

Програме и обуке који нису акредитовани у систему социјалне заштите похађали су сви стручни радници.

С обзиром на услове у којима се одвија активност нашег центра, радници су заинтересовани за нове програме обуке – рад на заштити маргиналних група, увођење нових услуга социјалне заштите и обуке везане за рад на случајевима насиља у породици.

**4.ДЕО**

**КОРИСНИЦИ УСЛУГА ЦЕНТРА ЗА СОЦИЈАЛНИ РАД**

* 1. **Укупан број корисника према старосним групама (деца, млади, одрасли, старији) на активној евиденцији ЦСР-одељење у Мионици**

Број корисника социјалне заштите у 2023. години на подручју општине Мионица је на нивоу из претходне године.

Приказ укупног броја корисника ЦСР на активној евиденцији у извештајном периоду према старости и полу:

|  |  |  |  |  |  |  |
| --- | --- | --- | --- | --- | --- | --- |
| Корисници по узрасту | Број корисника током 2023. године | | | Број корисника на дан 31.12.2023. године | | |
| мушки | женски | Укупно | мушки | женски | Укупно |
| Деца (0-17) | 105 | 91 | 196 | 77 | 71 | 148 |
| Млади(18-25) | 131 | 73 | 204 | 64 | 59 | 123 |
| Одрасли(26-64) | 171 | 142 | 313 | 122 | 148 | 270 |
| Старији(65 и више) | 138 | 143 | 281 | 141 | 134 | 275 |
| Укупно | **545** | **449** | **994** | **404** | **412** | **816** |

* 1. **Социо-анамнестички показатељи корисника по узрасним групама (деца, млади, одрасли, старији)**

Структура корисника права и услуга у социјалној заштити у највећој мери прати основну структуру становништва овог подручја. То се односи на етничку структуру, место сталног боравка, ниво образовања итд. Неповољна демографска структура доводи до све већег броја корисника на сеоском подручју, где се повећава број старачких домаћинстава, број пензионера и број корисника социјалне заштите.

Због неповољне старосне структуре становништва, миграције према већим градским срединама, као и због негативног природног прираштаја, неповољна је и образовна структура на подручју општине, па је између осталог и то један од разлога повећања броја лица која су потенцијални корисници права и услуга из социјалне заштите.

На подручју општине живи много више сеоског него градског становништва, али је у извесној мери, потенцијалним корисницима са села (старим, самохраним, без довољно образовања) теже остварити већину права у локалној заједници.

Осим проблема материјалне природе, који подједнако погађају и сеоско и становништво у седишту општине, треба истаћи да проблеми инфраструктуре посебно погађају сеоско становништво (лошији путеви, лошије комуникација у области поштанских услуга, телефоније, интернета...).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Пребивалиште корисника према старосним групама и полу** | | | | | | | | | |
| Старосне групе | Градско | | | Остало | | | Укупно  мушки | Укупно женски | Укупно |
| мушки | женски | укупно | мушки | женски | укупно |
| Деца (0-17) | 27 | 19 | 46 | 78 | 72 | 150 | 105 | 91 | 196 |
| Млади(18-25) | 39 | 35 | 74 | 92 | 38 | 130 | 131 | 73 | 204 |
| Одрасли(26-64) | 82 | 35 | 117 | 89 | 107 | 196 | 171 | 142 | 313 |
| Старији(65 и више) | 60 | 61 | 121 | 78 | 82 | 160 | 138 | 143 | 281 |
| Укупно | **208** | **150** | **358** | **337** | **299** | **636** | 545 | 449 | 994 |

* 1. **Флуктуација корисника**

|  |  |  |  |  |  |
| --- | --- | --- | --- | --- | --- |
| **Кретање броја корисника ЦСР у 2023. години** | | | | | |
| Старосне групе | Пренети | Новоевидентирани | Реактивирани | Укупно у 2023. | Стављени у пасиву |
| Деца (0-17) | 87 | 68 | 41 | **196** | 0 |
| Млади(18-25) | 77 | 73 | 54 | **204** | 0 |
| Одрасли(26-64) | 138 | 92 | 83 | **313** | 0 |
| Старији(65 и више) | 155 | 84 | 42 | **281** | 0 |
| Укупно | **457** | **317** | **220** | **994** | **0** |

Током извештајног периода појачана је динамика евидентирања нових корисника. Промена пребивалишта односно боравишта знатног дела корисника доводи до интензивирања њихове флуктуације. Сарадња ЦСР са другим организацијама, установама и органима на овом подручју доводи до бржег иденфитиковања потреба корисника и повећања могућности за успешно деловање.

* 1. **Старосне групе корисника према оствареним правима, примењеним мерама и пруженим услугама**

**ДЕЦА**

|  |  |  |  |  |  |  |
| --- | --- | --- | --- | --- | --- | --- |
| **Број деце по узрасту и полу на активној евиденцији ЦСР у току 2023. године и на дан 31.12.2023.г.** | | | | | | |
| Узрасне групе | Укупан број деце у 2023. години | | | Број деце на дан 31.12.2023.године | | |
| мушка | женска | укупно | мушка | женска | укупно |
| 0-2 | 28 | 21 | **49** | 16 | 19 | **35** |
| 3-5 | 26 | 25 | **51** | 20 | 18 | **38** |
| 6-14 | 24 | 22 | **46** | 22 | 15 | **37** |
| 15-17 | 27 | 23 | **50** | 19 | 19 | **38** |
| Укупно | **105** | **91** | **196** | **77** | **71** | **148** |

У извештајном периоду евидентиран је благи пораст корисника-деце готово у свим категоријама на овом подручју.

|  |  |  |  |  |  |
| --- | --- | --- | --- | --- | --- |
| **Број деце у ЦСР према корисничким групама и узраста у 2023. години** | | | | | |
| Корисничке групе | Узраст | | | | |
| 0-2 | 3-5 | 6-14 | 15-17 | Укупно |
| Деца под старатељством (и у породици и на смештају) | 0 | 0 | 16 | 4 | **20** |
| Деца жртве насиља и занемаривања | 0 | 0 | 0 | 7 | **7** |
| Деца са неадекватним родитељским старањем | 10 | 0 | 2 | 19 | **31** |
| Деца са проблемима у понашању и у сукобу са законом | 0 | 0 | 5 | 20 | **25** |
| Деца чији се родитељи споре око начина вршења родитељског права | 5 | 17 | 10 | 6 | **38** |
| Деца чије су породице корисници НСП и других видова мат.давања | 32 | 29 | 21 | 27 | **109** |
| Деца ОСИ | 3 | 7 | 5 | 3 | **18** |
| Деца у поступцима одређивања личног имена | 0 | 0 | 0 | 0 | **0** |
| Деца у поступцима располагања имовином | 0 | 0 | 0 | 0 | **0** |
| Деца у поступцима: сагласност за малолетнички брак | 0 | 0 | 0 | 0 | **0** |
| Деца жртве трговине људима | 0 | 0 | 0 | 0 | **0** |
| Деца страни држављани без пратње | 0 | 0 | 0 | 0 | **0** |
| Деца која живе и раде на улици | 0 | 0 | 0 | 0 | **0** |
| Деца повратници/из реадмисије | 0 | 0 | 0 | 0 | **0** |
| Остала деца | 0 | 0 | 0 | 0 | **0** |
| Укупно | 50 | 53 | 59 | 86 | **248** |

Посматрајући поменуте корисничке групе, треба напоменути да је овде флуктуација најизраженија, нарочито у групи деце са проблемима у понашању.Најмање је изражена флуктуација у групи социоматеријално угрожене деце**.**

Треба напоменути да се у групи деце са инвалидитетом налазе деца која су у великом броју случајева непрекидно на евиденцији ЦСР, најчешће као корисници додатка за помоћ и негу другог лица.

|  |  |  |  |  |  |  |
| --- | --- | --- | --- | --- | --- | --- |
| **Број деце са евиденција Центра по узрасту и врсти школе коју похађају на дан 31.12.2023. године** | | | | | | |
| Узраст | Предшколска настава | Основна | Средња | Не похађа школу | Нема података | Укупно |
| 6-14 | 2 | 22 | 2 | 11 | 0 | **37** |
| 15-17 | 0 | 8 | 14 | 16 | 0 | **38** |
| Укупно | **2** | **30** | **16** | **27** | **0** | **75** |

Током извештајног периода центар је у мањем броју случајева био укључен у проблеме везане за похађање школе за основношколску децу, а решавање тих проблема је укључивало новчана давања, најчешће једнократну помоћ, као и саветодавни рад са родитељима и децом.

**Деце обухваћене мером старатељске заштите у извештајном периоду према врсти старатељства:**

Број деце обухваћене старатељском заштитом је 16 и на нивоу је претходних година, односно деца под сталним старатељством су већином била на породичном смештају, а привремено старатељство за децу са овог подручја је обухватало разне облике заштите права и интереса.

Број решења у области старатељства је такође на нивоу из претходних година.

У извештајном периоду није било деце за која је донето решење о заснивању усвојења нити закључак о општој подобности за усвојење.

Током 2023. године није донето ниједно решење о мерама корективног надзора над вршењем родитељског права.

Од деце којој је био обезбеђен породични смештај 5, сродничка хранитељска породица за 2 детета, у другој хранитељској породици 9 деце.

Током извештајног периода укупно је 45 деце било корисник новчане социјалне помоћи, 9 деце је обухваћено правом на помоћ и негу другог лица а 5 деце правом на увећану помоћ и негу другог лица.

**МЛАДИ, ОДРАСЛИ И СТАРИЈИ КОРИСНИЦИ**

|  |  |  |  |  |
| --- | --- | --- | --- | --- |
| **Број пунолетних корисника у ЦСР према радном статусу и старости на дан 31.12.2023. године** | | | | |
| Старосна структура корисника | Незапослен | Запослен | Пензионер | Нема података |
| Млади | 69 | 46 | 0 | 8 |
| Одрасли | 161 | 84 | 6 | 19 |
| Укупно | **230** | **130** | **6** | **27** |

У извештајном периоду није се мењала структура корисника социјалне заштите у наведеним категоријама у односу на претходну годину.

|  |  |  |  |  |  |  |
| --- | --- | --- | --- | --- | --- | --- |
| **Број пунолетних корисника на евиденцији ЦСР по образовању и старости на дан 31.12.2023. године** | | | | | | |
| Старосне групе | Без завршене ОШ | Завршена ОШ | Завршена средња ш. | Завршена виша-висока ш. | Нема података | Укупно |
| Млади | 25 | 47 | 26 | 2 | 23 | **123** |
| Одрасли | 70 | 84 | 103 | 4 | 9 | **270** |
| Старији | 88 | 125 | 43 | 0 | 19 | **275** |
| Укупно | **183** | **256** | **172** | **6** | **51** | **668** |

**Социоматеријално угрожени корисници који су у 2023. години остварили право на новчану социјалну помоћ и који имају статус носиоца права:**

Број захтева за новчана давања – новчану социјалну помоћ, додатак за помоћ и негу другог лица и увећани додатак за помоћ и негу другог лица је на нивоу из претходне године, као и број лица која су подносила захтев за једнократну новчану помоћ и добила ту помоћ, што је поуздан показатељ да је велики број породица и појединаца који су у стању социјалне потребе, али не испуњавају формалне услове за остваривање одређених права. **У извештајном периоду донето је укупно 202 решења за једнократну помоћ којима је корисницима дато 2 011 454 динара**.

Већи део породица и појединаца који не испуњава услове за остваривање права на новчану социјалну помоћ или додатак за туђу помоћ и негу, налазио се у стању социјалне потребе коју је било могуће превазићи или је бар ублажити једнократном социјалном помоћи. Све више расту потребе за новчаном помоћи ради обезбеђења здравствене заштите, па је тако велики део средстава усмерен за регулисање здравствене проблематике, односно плаћање трошкова здравствене заштите.

**Лишавање пословне способности**

Током 2023. године је било 1 поднета предлога за лишавање пословне способности од стране ЦСР и донео једно решење суда о лишавању пословне способности.

Број корисника са решењем о сталном старатељству на евиденцији ЦСР у 2023. години (пренети и нови корисници) је 35.

**ЖРТВЕ НАСИЉА**

Број пријављених случајева породичног и партнерског насиља у току 2023. године се повећао у односу на раније године обзиром да ова врста насиља постаје све видљивија захваљујући координисаном раду центра, полиције, здравствених институција, образовних институција, правосуђа итд. Средином 2017. године почела је и примена Закона о спречавању насиља у породици којим је предвиђено и формирање група за координацију и сарадњу коју чине представници основних јавних тужилаштава, полицијских управа и центара за социјални рад, које се формирају за подручје сваког основног јавног тужилаштва. Овакве групе су формиране и за подручје које покрива наш Центар, тј. за подручје Основног јавног тужилаштва Мионица и подручје Основног јавног тужилаштва Уб и исте редовно одржавају састанке на којима се разматрају сви пријављени случајеви насиља у породици из претходног периода. ЦСР-одељење у Мионици је током 2023. године примио укупно 47 пријаве насиља од различитих подносилаца пријава, углавном од полиције. Број изречених хитних мера над насилницима је 38.

**ОСОБЕ СА ИНВАЛИДИТЕТОМ**

|  |  |  |  |  |  |
| --- | --- | --- | --- | --- | --- |
| **Особе са инвалидитетом на евиденцији ЦСР на дан 31.12.2023. године** | | | | | |
| Врста инвалидитета | Деца | Млади | Одрасли | Старији | Укупно |
| Телесни | 9 | 2 | 20 | 30 | **61** |
| Интелектуални | 6 | 2 | 8 | 9 | **25** |
| Сензорни | 0 | 0 | 5 | 8 | **13** |
| Первазивни разв.порем. | 0 | 0 | 0 | 0 | **0** |
| Вишеструки | 3 | 3 | 6 | 9 | **21** |
| Ментална обољења | 0 | 2 | 9 | 7 | **18** |
| Укупно: | 18 | 9 | 48 | 63 | **138** |

Особе са инвалидитетом су корисници свих облика социјалне заштите, а на нашем подручју сусрећу се са разним тешкоћама, препрекама и ограничењима, проузрокованим здравственим односно телесним узроцима, али и друштвеним, радним, физичким, саобраћајним итд.

Као једна од чешћих мера која се примењује од стране ЦСР са интелектуалним и менталним инвалидитетом је лишење пословне способности и стављање под старатељство.

Остали облици заштите према овим лицима су додатак за туђу помоћ и негу, смештај у установе социјалне заштите, али и одређени видови материјалних давања. Тешкоће при заштити ових лица су што се активности ЦСР преплићу са активношћу здравствене службе, што доводи до ситуација да се неке активности центра не могу благовремено спровести.

**Припадници ромске заједнице**

Број припадника ромске заједнице није показивао неке веће осцилације претходних година, али се опште стање сиромашнијих припадника веома погоршало у извештајном периоду, у осталом као и на ширем подручју.

**5.ДЕО**

**ПОСЛОВИ ЦЕНТРА ЗА СОЦИЈАЛНИ РАД НА ОСТВАРИВАЊУ ПРАВА, ПРИМЕНИ МЕРА И ОБЕЗБЕЂИВАЊУ УСЛУГА**

Током извештајног периода центар је обављао многе врсте услуга које нису прецизно предвиђене законима и подзаконским актима, што се исказивало кроз разне информације, информативне и усмеравајуће разговоре са корисницима и лицима која су се обраћала центру поводом одређених обавештења односно помоћи у остваривању одређених права, издавања уверења и сл. Велики број лица се обраћао центру ради одређене помоћи или само обавештења у вези остваривања права из пензијско-инвалидске и здравствене заштите, при чему је обављен велики број разговора и интервенција у вези поменутих права.

5.1.**Стручни послови центра за социјални рад**

Примена Правилника о организацији, нормативима и стандардима рада центара за социјални рад подразумева да су у нашем центру радници ангажовани на много ширем спектру послова него радници у великим центрима, јер код нас није могуће спровести такву специјализацију, која обухвата тријажну службу, канцеларију за материјална давања и сл. Зато су сви стручни радници, односно радници у области социјалног рада, у обавези да раде већину послова који су у надлежности центра.

Током извештајног периода центра је урадио 95 почетних процена, односно 51 усмерених процена корисника. Број сачињених планова је 64, а поновних прегледа 21.

Центар је током 2023. године обавио 17 процена за вршење родитељског права за 24 деце.

Центар је суду доставио 24 налаза и мишљења за 27 деце.

Што се тиче консултација водитеља са супервизором и правником, као и тимски рад, ограничени су, због структуре међуопштинског центра, на поједине дане у седмици или само на телефонске контакте. У одељењу центра у Мионици нема супервизора, већ се супервизор у центру налази у одељењу у Лајковцу. Велики проблем у остваривању тимског рада представља чињеница да центар нема стручних радника образовног профила психолог, што је неопходно за пружање породично-правне заштите и у раду са малолетним лицима.

Центар је током 2023. године добио 9 пријава о вршњачком насиљу деце. Рађено је са 7 прекршајних пријава.

Центар је у извештајном периоду предузео 32 неодложне интервенције.

Извештаји које је ЦСР достављао суду су законом установљене обавезе, а односе се на предмете које центар ради у оквиру старатељске и породичноправне заштите.

Заштита деце у извештајном периоду подразумевала је интервенције центра у вршење родитељског права, заштиту и интересе деце, регулисање личних односа и издржавање, као и учешће центра у заштити малолетних учинилаца кривичних дела и прекршаја.

5.1.1. **Други правни послови**

Укупно ангажовање радника ЦСР у другим правним пословима из године у годину се повећава, што показује да улога центра, базирана на законским и подзаконским одредбама, као и прописима које доноси локална самоуправа постаје све значајнија. Истовремено, да би се ти нови задаци у центру успешно обављали, неопходна је и велика подршка локалне заједнице.

Центар је у извештајном периоду издавао уверења по захтеву грађана али и налазе и мишљења другим институцијама који се односе на кориснике услуга у ЦСР, лица која су се обраћала центру, као и лица чији су захтеви, радње или стања били предмет обраде поменутих органа, установа или тела, а где је центар могао да пружи одређену помоћ на основу своје евиденције, стручних увида и извештаја и сл.

Друге институције и организације све чешће захтевају од центра укључење и сарадњу у одређеним поступцима, тако да број тих налаза и мишљења у претходних неколико година показује видљив раст.

**5.2. Аналитичко-истраживачки рад центра**

У 2023. години Центар је имао обавезу да надлежним државним институцијама, као и оснивачима – локалним самоуправама достави редовне годишње и периодичне извештаје, који су били састављени као збир статистичких података, обичну у Excel табелама, или у дескриптивном облику где су подробно објашњене активности центра током извештајног периода. Тако је за потребе Завода за социјалну заштиту урађен извештај за 2023. годину у Excel табелама, појединачно за свако одељење центра. За потребе истог Завода састављен је такође наративни извештај за 2023. годину, за свако одељење центра појединачно, а општинама оснивачима је достављен извештај о раду одељења центра чија је месна надлежност на подручју дотичне општине. Такође, за потребе оснивача урађен је програм рада за 2024. годину. Током претходне године, у више наврата за потребе локалне самоуправе рађени су краћи извештаји о појединим категоријама корисника за конкретно подручје. Више пута су достављани извештаји за потребе ресорног министарства, а који су се бавили појединим активностима центра, што је подразумевало обраду прецизних података о неким категоријама корисника и одређеним аспектима рада центра.

# 5.3. Услуге из области социјалне заштите на локалном нивоу

Током 2016. године, на подручју општина оснивача покренута је услуга „помоћ у кући“ у оквиру пројекта „За више солидарности према старијима – Кластер Колубарског округа за услугу помоћ у кући“ који је финансирала Европска унија а спроводи Caritas Ваљево уз подршку Министарства за рад, запошљавање, борачка и социјална питања као главног корисника пројекта, и у партнерству са Заједничким центром за социјални рад „Солидарност“ за општине Љиг, Лајковац и Мионица.

Након завршетка европског пројекта Центар је од ресорног министарства добио лиценцу за наставак пружања услуге помоћ у кући одраслим и старијима и од 03.10.2017. године исту пружа у оквиру пројекта „Пружање услуге помоћ у кући одраслим и старим особама“који финансирају општине оснивачи, који је усвојен од стране надлежних органа општина оснивача и који ће трајати 12 месеци, актуелно до 02.10.2024. године. За потребе наведеног пројекта, који финансирају општине оснивачи, ангажовано је 11 радника на одређено време-за време трајања пројекта (1 стручни радник и 10 неговатеља/ица) и њихове зараде финансирају општине оснивачи.

У складу са чланом 10. Правилника о условима обезбеђивања и пружања услуге помоћ у кући од 12.05.2017. године, подносимо извештај о пруженим услугама и наплати суфинансирања од стране корисника за подручје општине Мионица у току 2023. године:

На територији општине Мионица услугу пружају четири неговатеља/ице које поред градске територије покривају и сеоска подручја.

*Табела 1. Укупан број корисника који су користили услугу ПУК у току 2023.године*

|  |  |  |  |
| --- | --- | --- | --- |
| Место | Број корисника | Мушкарци | Жене |
| Мионица | **34** | **10** | **24** |

Када је у питању територијална структура корисника услуге у Мионици, више од половине њих је из сеоских подручја.

*Табела2. Територијална структура корисника у децембру 2023.године*

|  |  |  |  |
| --- | --- | --- | --- |
| Место | Укупан број активних корисника у децембру 2023.године | Село | Град |
| Мионица | **34** | **23** | **11** |

Подаци о старосној структури показују да је највећи број корисника услуге помоћ у кући у Мионици старији од 80 година.

*Табела3. Старосна структура корисника у децембру 2022.године*

|  |  |  |  |  |
| --- | --- | --- | --- | --- |
| Место | Укупан број активних корисника у децембру 2022.године | Особе млађе од 65 година | Особе старије од 65 а млађе од 80 година | Особе старије од 80 година |
| Мионица | **34** | **5** | **12** | **17** |

Законом о социјалној заштити одређена је и партиципација за кориснике који прелазе основни ниво социјалне сигурности.

Општински правилник о утврђивању економске цене услуге социјалне заштите „Помоћ у кући“ је утврдио да је економска цена услуге 275,90 динара по часу.

Општински правилник о утврђивању критеријума за учешће корисника у цени услуга социјалне заштите „Помоћ у кући“, учешће у економској цени услуге помоћ у кући утврђује на следећи начин:

|  |  |  |
| --- | --- | --- |
| **Цензусне групе** | **Приход по члану породице у односу на ниво социјалне сигурности (НСС)** | **% учешћа корисника у цени услуге** |
| **I** | До 1.5 НСС за појединца/ до 11.919 дин | 0% |
| **II** | Од 1.5 до 2.5 НСС за појединца/ од 11.919 дин до 19.865 дин | 10% |
| **III** | Од 2.5 до 3.5 НСС за појединца/ од 19.865 дин до 27.811 дин | 20% |
| **IV** | Од 3.5 до 4.5 НСС за појединца/ од 27.811 дин до 35.757 дин | 30% |
| **V** | Од 4.5 до 5.5 НСС за појединца/ од 35.757 дин до 43.703 дин | 40% |
| **VI** | Од 5.5 до 6.5 НСС за појединца/ од 43.703 дин до 51.649 дин | 55% |
| **VII** | Преко 6.5 НСС за појединца/преко 51.649 дин. | 100% |

Од укупног броја корисника услуге, 18 корисника партиципира у економској цени услуге.

Приход који је Служба за Помоћ у кући остварила од корисника са подручја општине Мионица: 52 525,0 динара.

Број пружених услуга

|  |  |
| --- | --- |
| За период од јануара до децембра 2023.г. | Број пружених услуга |
| Општа нега | 4 510 услуга |
| Помоћ у кући | 5 301 услуга |

Од почетка 2023.године до краја године неговатељице су обавиле 2 962 посета.

**Из буџета општине Мионица је за реализацију пројекта у 2023. години потрошено 3 984 557 дин.**

**6. ДЕО**

**ЗАКЉУЧНА РАЗМАТРАЊА**

Све активности везане за делатност центра током 2023. године извршене су у складу са Законом и предвиђеном стручном процедуром и роковима. На све потребе корисника социјалне и породично-правне заштите, стручни радници су благовремено и адекватно реаговали.

Стручни радници су активно учествовали у акредитованим програмима који се тичу социјалне заштите, ради стицања нових знања и вештина. Сви стручни радници поседују лиценце.

Треба истаћи да се обим послова, надлежности, одговорности и активности центра константно повећава кроз нове прописе и усавршавањем прецудура, а такође се повећава и број корисника, док је број стручних радника у центру мањи него што је био пре неколико година, односно далеко је мањи него што је предвиђено републичким решењем о систематизацији. С обзиром да је претходним републичким решењем о систематизацји у овом центру предвиђено четрнаест радника – социјалног рада, правника и руководећих, а сада их има једанаест, јасно је да смањени број радника не може на најбољи начин испуњавати своје обавезе. Велики проблем у остваривању квалитетног рада центра, посебно тимског рада, представља чињеница да центар нема стручних радника образовног профила психолог, што је неопходно за пружањепородично-правне заштите и у раду са малолетним лицима. Одговорност сваког стручног радника као и целог колектива се повећава из године у годину и убрзо ће се повећати до те мере да више неће моћи у потпуности и на најоптималнији начин обављати послове, било поверене или из надлежности локалне самоуправе. Због свега наведеног, неопходно је да се у будућем периоду обезбеди повећање броја стручних радника, како би центар могао адекватно обављати своју делатност.

Број: 25

Љиг, 19.2.2024. године Заједнички центар за социјални рад „Солидарност“

за општине Љиг, Лајковац и Мионица

Директор

Драган Радовановић